Hemsereka Koordînasyonê Êzidîyan ê Ewropa Çîçeke Yildiz derheqê Peymana Lozanî de ANFyî rê qisey kerd.
Çîçeke vist vîrî ke Kurdîstan bi Peymana Lozanî  çar parçe bîyo û qirkerdişê kurdan dest pêkerd. Çîçeke pare kerd ke Peymana Lozanî îmhaya kurdan kerda armanc û bawerîyê bînî zî çin hesibnayê.
Çîçeke vat: ''Kurdan û kurdanê êzidîyan qetî na peymane qebul nêkerde û tim xo ver da. Xêrê nê xoverdayîşan ra zî ma eşkayê nasnameyê xo bipawê. Dewleta tirke kerd ke bi zorbazî, qirkerdiş û hêrişan komel, dîn û ziwananê bînan çin bikera. Komelê ma pê xoverdayîşê xo verê ney girewt. Peymana Lozanî ra dima na seserre de sey Dêrsim, Koçgirî û Gelîya Zîlane xeylêk qirkerdişî ameyî kerdene. Xoverdayîşê sey Seyîd Rizayî, Şêx Seîdî û Agirîyî zî seba ke kurdî yew nêbê ameyî tasfîyekerdene. 50 serranê peyênan de kurdî serkêşîya Rayber Apoyî û têgêrayîşê azadîye de xo ver danê. Coka dewlete nêeşkaye qirkerdişê kurdan bi netîce bikera.''
Çîçeke da zanayene ke 22-23yê temmuze de Lozan de bi beşdarîya xeylêk rêxistin û dezgehanê kurdan konferansêk do bêro kerdene û êzidîyî zî do nê konferansî de cabigêrê. Çîçeke vat: ''Nê konferansî de ganî ma yewîya neteweyîye ser o nîqaşan bikerê. Yewîya neteweyîye ganî biba meseleya kurdan a verêne. Ganî ma vera îşxalkeran bi yewîya xo xo ver bidê.''
Çîçeke îfade kerd ke sîyasetê înkar û îmha yê Peymana Lozanî dewam keno. Çîçeke seba ke yewîya neteweyîye ra dûrî vindeno PDK rexne kerd û vat: ''Ewro heyf ke hêrişê îşxalî yê vera Başûrî hetê PDKyî ra yenê paştîdayene. PDK vera nê hêrişan tewir nêgêno. PDK îtîfaqê neteweyî ra zî dûrî vindeno. No nêno qebulkerdene.''
